
Digitális bennszülött tanulásban akadályozott tanulók olvasási szokásai

Dolgozatom és a téma egyik tételmondata, hogy a mai gyermekek másképp és mást olvasnak. A kérdésre, hogy miért, a válasz egyértelmű: ők már beleszülettek a digitális korba, mely eddig példátlan és visszavonhatatlan hatással lett az információfeldolgozásuk folyamatára és minőségére.
Dolgozatom alapját egy reprezentatív kutatás jelenti, mely az internethasználattal töltött idő olvasásra fordított időre való hatása szempontjából vizsgálta a többségi populációt.
Saját kutatásomat az interjúzás módszerével folytatom le, online formában. Az interjúk alanyait felső tagozatos, tanulásban akadályozott tanulók szülei és osztályfőnökei alkotják. Az interjúk kérdései a reprezentatív kutatás kérdésköreire épülnek.
A kutatás során figyelembe veszem a vizsgált populáció sajátosságait (képességek, szocioökonómiai státusz stb. eltérése), s ennek tükrében hasonlítom össze a két csoportban kapott eredményeket.
Célom új információkat, tapasztalatokat szerezni a témában az interjúk által a tanulásban akadályozott tanulók szabadidejének eltöltéséről, különös tekintettel az internethasználatra és az olvasásra, valamint ezek összefüggéseire.
Kutatásom alapkérdése, hogy milyen a digitális bennszülött tanulásban akadályozott tanulók olvasási kedve, olvasási motivációja. Mennyi időt töltenek online, és ez hogy befolyásolja, egyáltalán befolyásolja-e az olvasásra fordított idejüket? Van-e eltérés a tipikus fejlődésmenetű gyermekekhez képest, vagy párhuzamba állíthatók a vizsgálatok eredményei? Melyek azok a tényezők, amelyek befolyásolják – akár pozitív, akár negatív irányban – a tanulásban akadályozott populáció olvasási motivációját, lehetőségeit? Illetve mit és hogyan olvasnak a vizsgált tanulók?
Az egyik legérdekesebb eredmény, hogy a tanulásban akadályozott tanulók számára az okoseszközök használata a szabadidőben nemcsak konkurenciát jelent az olvasással szemben, hanem sok tanulónak az egyetlen lehetőséget biztosítja a tájékozódásra, az olvasásra, hiszen családjaik nem rendelkeznek (az életkoruknak és képességeiknek megfelelő) könyvekkel.



